Drabet på Emilie Meng

Drabet på Emilie Meng var en forbrydelse, der fandt sted i 2016. Sagen fik opmærksomhed i medierne og en efterforskning af både politi og civile. Der blev sat plakater op med efterlysning af Emilie Meng over hele landet. Den 26. april 2023 blev en 32-årig mand, der også er sigtet og varetægtsfængslet for bortførelsen og voldtægt af en 13-årig pige på Sydvestsjælland i april 2023, sigtet for drabet.

Forsvundet i 168 dage 
Emilie Anine Skovgaard Meng (født 31. juli 1998 i Korsør) forsvandt den 10. juli 2016 i Korsør efter en bytur i Slagelse med sine veninder. De ankom omkring kl. 4 om morgen på Korsør station og Emilie gik alene hjem til fods.

Mange frivillige hjalp politiet med at lede efter hende. Der kom flere henvendelser til politiet, hvilket førte til mistanke mod tre personer, herunder blandt andre en 33-årig lastbilchauffør og en mand på 67 år, som fik sit hus ransaget fem gange, men det viste sig senere, at de ikke havde noget med sagen at gøre. Efter fire måneder arbejdede politiet med 3 teorier:
 Hun har i en periode valgt at leve et andet sted
 Hun har været udsat for en ulykke under en eller anden form
 Hun har været udsat for en forbrydelse

Fundet død, efterforskes som en forbrydelse 

Emilie Meng blev den 24. december 2016 fundet død ved Regnemarks Bakker, Køge Kommune tæt ved Borup. Politiet afspærrede og efterforskede på findestedet. Politiet oplyste ved et pressemøde den efterfølgende aften, at Emilie Meng havde været udsat for en meget grov forbrydelse. Politiet efterforsker bevismateriale samt mobiltrafik fra området hvor Emilie Meng forsvandt og hvor hun blev fundet.

Mandag den 26. december 2016 blev der afholdt en mindehøjtidelighed ved Korsør Station, hvor flere hundrede personer var til stede, blandt dem borgmesteren fra Slagelse Kommune, Stén Knuth (V). 19. januar 2017 blev hun begravet fra Sankt Povls Kirke i Korsør, og efterfølgende jordfæstet på Korsør Kirkegård.

I juni 2017 offentliggjorde Sydsjællands og Lolland-Falsters Politi resultaterne af tekniske undersøgelser af en overvågningsvideoen fra Korsør Station.
Politiets rekonstruktion af videoen viser overvågning af et indendørs gangareal, men også øverst i venstre hjørne et blik ud mod stationens parkeringsplads.
Ganske svagt ses en lys personbil der kører rundt omkring klokken 4.07 den 10. juli 2016.
Videoens ringe kvalitet gjorde det svært at fastslå bilens model, men efter flere måneders arbejde i udlandet var det en eksperts vurdering at der med stor sandsynlighed var tale om en Hyundai i30, model 2011-2016.
Politiet havde da afhørt omkring 650 personer i sagen, skrevet i nærheden af 2.000 rapporter og sammenholdt cirka 400.000 biler med teleoplysninger.

Omtale 
Sagen var vidt omtalt i medierne.
Tre år efter forsvinden den 22. august 2019 udsendte TV 2-dokumentaren "Hvor er politiet?".
Nogle måneder senere udsendte DR dokumentarserien "Emilie Meng - en efterforskning går galt".
I 2021 premierede en fire-episodes dokumentarfilm af Discovery+.

Over to sæsoner i 2019 og 2020 udsendte B.T. i alt 22 episoder i podcasten "Emilie Meng Mysteriet".

Pressemøde 26. april 2023 
Den 26. april 2023 holdt Sydsjællands og Lolland Falsters Politi et pressemøde, hvor de meddelte, at den 32-årige mand, som blev anholdt den 16. april for bortførelsen og voldtægten af en 13-årig pige i Kirkerup nu også er sigtet for drabet på Meng. Politiet tilføjer, at den 32-årige mand også er sigtet for en uopklaret sag fra Sorø. Her blev en efterskoleelev i november 2022 truet med kniv og forsøgt voldtaget og frihedsberøvet. Politiet har beslaglagt en bil i Slovakiet af mærket Hyundai i30, som angiveligt tidligere har været ejet af den 32-årige sigtede i sagen om bortførelsen af en 13-årig pige.

Se også 
 Bortførelsessagen fra Sydvestsjælland 2023

Referencer 

Meng, Emilie
Meng, Emilie
Begivenheder i 2016